R. Zajac, minister zdravotníctva SR: (2004-09-22):
Inou otázkou je otázka komôr. Tam vždy budú vládnuť dva názory. Prvý názor. Máme zriaďovať komory zo zákona? Ak áno, dáme im nejaké kompetencie? Ak im dáme kompetencie, a to môžeme len zo zákona, ako tie kompetencie budú plniť? Je iný názor, tzv. ľahšieho komorového systému presadzovaný vo väčšine krajín OECD, aby komory vznikali len ako neziskové alebo treťosektorové spoločenské alebo dobrovoľné organizácie týchto stavov. Nakoniec sme sa vo vládnom návrhu aj po jeho zmenách priklonili ku komorám zriadeným zákonom s kompetenciami na vydávanie licencií v prvom stupni konania preneseného výkonu štátnej správy. Významnou funkciou komôr všetkých typov je sústavné vzdelávanie, a tým aj vplyv na kvalitu poskytovanej zdravotnej starostlivosti. Tam si myslím, že naše komory zatiaľ majú najväčšiu rezervu. Tretím okruhom bolo, koľko tých komôr máme mať. A teda priznám, že sme súhlasili ako predkladatelia so zriadením tej piatej, komory psychológov, fyzioterapeutov, liečebných pedagógov a iných preto, aby svojím spôsobom nemali pocit diskriminácie, aj keď sa to zle interpretovalo, že budú robiť na základe živnosti, 99,9 % týchto ľudí je pod Zákonníkom práce, je zamestnaných a nepotrebuje žiadnu živnosť, ale ani licenciu. K pozmeňujúcim návrhom, ktoré boli predložené. Podporujeme vznik mobilných hospicov a bude dobré, keď budú uzákonené aj v zákone. Tým pádom s pozmeňujúcimi návrhmi pani poslankyne sa stotožňujem a požiadam vás o súhlas pri hlasovaní, aby ste to schválili. Treba povedať, že hospicová starostlivosť je na Slovensku v plienkach a je to chyba. Jednou z úloh zdravotníctva, ale aj sociálnej sféry je zabezpečiť kvalitnú hospicovú starostlivosť, Slovensko má potrebu zhruba 250 lôžok, starostlivosť pre tých, ktorí najviac potrebujú túto pomoc a ktorí sú najbezbrannejší, tak aby sme mohli naozaj zabezpečiť plnohodnotnú starostlivosť v paliatívnej liečbe a v hospicovej starostlivosti. Je mi ľúto, že veľmi pomaly rastú hospice. A otázka mobilných hospicov je v tom výhodná, že je to dynamickejšie. Máme veľmi dobré skúsenosti s mobilným hospicom v Banskej Bystrici, máme veľmi dobré skúsenosti s detským mobilným hospicom. Takže chcem vás požiadať, aby ste odsúhlasili tento zákon, aj keď viem, že tento zákon bude druhým najčastejšie novelizovaným, pretože tie vplyvy tých poskytovateľov, samozrejme, tu budú najväčšie. A aj nastavením takého správneho objektívneho režimu, aby aj poskytovateľ mal svoje práva, aby nemal pocit, že on je tu len na to, aby slúžil, ale súčasne aby aj mal zabezpečené celoživotné vzdelávanie, spravodlivosť, prístup na trh, prístup na trh práce v zmysle článku ústavy, si myslím, že tento zákon je moderný v tom, že nastavil úplne iný pohľad na poskytovateľov, na ich sieť, na spôsob tvorby zmluvných vzťahov, na hierarchiu týchto poskytovateľov, na samostatnosť ich práce a zodpovednosť. Som rád a v zdravotníckom výbore bola dlhá diskusia k tomu, že môžeme prehlásiť po prijatí tohto zákona sestre ako vysokokvalifikovanému zdravotníckemu pracovníkovi, že sa stáva súčasťou tímu a nestáva sa podriadená v tom tíme, ale súčasťou tímu, vedúca samostatnej činnosti. Takže požiadam vás o podporu tohto zákona. Ďakujem pekne.